Հալևորուկ շեղանկյունատերև

Հալևորուկ շեղանկյունատերև (), բարդածաղկավորների ընտանիքին պատկանող դեղաբույս։

Նկարագրություն 
Մինչև 50-200 սմ բարձրությամբ, ուղղահայաց ցողուններով, հաստ հորիզոնական կոճղարմատով , թունավոր բազմամյա խոտաբույս է։ Երկար կոթուններով ստորին խոշոր, սղոցաեզր տերևները ամբողջաեզր են, իսկ վերինները՝ ռոմբաձև-նշտարաձև են, կարճ կոթուններով կամ նստադիր։ Վահանիկաձև ծաղկաբույլեր կազմող բազմաթիվ զամբյուղները գլանաձև են։ Զամբյուղներն ունեն երկսեռ, քառանդամ պսակով խողովակաձև ծաղիկներ։ Թույլ կողավոր, գորշագույն փուփուլիկներով պտուղները գլանաձև սերմնիկներ են։

Տարածվածություն 
Աճում է վերին լեռնային գոտու մերձալպյան մարգագետիններում և անտառաեզրերին։ Հանդիպում է Տավուշի, Լոռու, Գեղարքունիքի, Արագածոտնի և Սյունիքի մարզերում։

Նշանակություն 
Բուժական նպատակներով օգտագործում են բույսի՝ ալկալոիդներ, նեոպլատիֆիլին, սառացին, սենեցիֆիլին պարունակող արմատները, կոճղարմատը և վերգետնյա մասը։ Բույսից պատրաստաված պատրաստուկներն օգտագործում են սահմանափակ քանակությամբ և բժշկի հսկողության պայմաններում։

Ծանոթագրություններ 

Դեղաբույսեր
Ծածկասերմեր
Բարդածաղկավորներ
Թունավոր բույսեր
Բազմամյա բույսեր
Խոտաբույսեր